Frigir navnet på savnede brødre
ARTIKKELEN ER OVER TRE ÅR GAMMEL Sent søndag kveld ble to personer funnet omkommet i Vinkfjorden i Steigen kommune i Nordland. De to omkomne er ikke blitt identifisert, men politiet setter dette i sammenheng med de tre brødrene som ble meldt savnet søndag. De savnede er Bjarne Heldal (76) fra Stathelle, Asle Heldal (75) fra Porsgrunn og Edmund Heldal (67) fra Høyanger.Politiet og redningsmannskaper fortsetter i dag søket etter den tredje av brødrene. – Forsvaret satte i natt ut bøyer ved hytta i Heldal, som i dag ble funnet på Mefjordgrunnen i Nordfolda. Med utgangspunkt i denne posisjonen gjennomfører vi nå et trekantsøk mellom Kvitnes, Bjørsvik og Stavnes med båter, i tillegg til landssøk på begge sider av fjorden, opplyste fungerende stabssjef Bent Are Eilertsen ved Salten politidisitrikt ved 13.00-tiden mandag. – Vi vil søke med samme styrke så lenge det er lys, sier Eilertsen. Både KV «Heimdal», redningsskøyten «Skuld», mannskaper fra Røde Kors og andre frivillige har i dag deltatt sammen med politiet i søket. I ettermiddag ble også mannskap fra Sivilforsvaret blir satt inn. Parallelt med at strandsøket fortsetter utover ettermiddagen og kvelden, vil Salten Brann gjennomføre søk med dykkere i sjøen rundt hytten. Søket vil fortsette utover kvelden så lenge det er forsvarlig med tanke på lysforholdene, opplyser Salten politidisitrikt på sin nettside mandag ettermiddag.Politiet har løpende kontakt med de pårørende. Det var familien som meldte fra da de ikke fikk kontakt med de tre brødrene som var på hyttetur i den fraflyttede bygden Heldal. VG får opplyst at de tre brødrene kom til hjembygden sin forrige mandag. De har i mange år brukt å tilbringe to uker sammen der, både om våren og høsten. Familien hadde sist kontakt med de savnede torsdag klokken 14.45, opplyser politiet. Etter det VG erfarer er det dårlig mobildekning i området. Da andre hyttefolk kom til Heldal fredag, var ikke brødrene å se. Da de ikke hadde kommet til rette på søndag, ble det slått alarm.Søndag kveld ble to av brødrene funnet omkommet i nærheten av en kantret jolle ved Håkjerringneset på den andre siden av fjorden. En større båt med overbygg som de pleide å bruke da de fisket lå fortsatt i fortøyningen. En av teoriene er at ulykken skjedde da de var på tur ut til eller inn fra fortøyningen. – En annen teori er at de brukte jollen til å sette garn i nærheten av hytten, sier Eilertsen til VG.
Politiet går nå ut med navnet til de tre brødrene som er savnet i Steigen.